แนะทิ้งหุ้นแพงMAKROซื้อCPALL
ซิตี้กรุ๊ปแนะขาย MAKRO ราคาขึ้นมากแล้ว โยกซื้อซีพีออลล์ที่จะมีกำไรโตเร็ว ไตรมาสแรกโกย 3,185 ล้าน
10 พ.ค. 2556

ซิตี้กรุ๊ปแนะขาย MAKRO ราคาขึ้นมากแล้ว โยกซื้อซีพีออลล์ที่จะมีกำไรโตเร็ว ไตรมาสแรกโกย 3,185 ล้าน
ซิตี้กรุ๊ปออกบทวิเคราะห์เมื่อวันที่ 6 พ.ค.ที่ผ่านมา ยังคงแนะนำให้ขายหุ้นบริษัท สยามแม็คโคร (MAKRO) และให้เกรดการลงทุนบริษัท ซีพีออลล์ (CPALL) ดีขึ้นเป็นซื้อพร้อมเลือกหุ้นบริษัท บิ๊กซีซูเปอร์เซ็นเตอร์ (BIGC) น่าซื้อที่สุดในกลุ่มค้าปลีก
การเข้าซื้อกิจการ MAKRO ของ CPALL ทำให้ธุรกิจค้าปลีกในประเทศไทยเติบโตเร็วขึ้น และครอบครองตลาดค้าปลีกได้ 18% และ 40% ของร้านค้าทันสมัย
ราคาหุ้น MAKRO แพงและสูงเกินปัจจัยพื้นฐานพร้อมรับรู้ข่าว CPALL เข้าซื้อมากแล้ว โดยให้ราคาพื้นฐานที่หุ้นละ 640 บาท
สำหรับธุรกิจค้าปลีกทั้งหมดที่อยู่ในตลาดหุ้น ซิตี้กรุ๊ปแนะนำหุ้นบริษัท บิ๊กซีฯ เพราะมีศักยภาพในการแข่งขันและมีราคาถูกที่สุดเมื่อเทียบกับกลุ่ม MAKRO เพิ่งประกาศผลงานไตรมาสแรกปีนี้ออกมามีกำไรสุทธิ 1,100 ล้านบาท เพิ่มขึ้น 15% จากช่วงเดียวกันของปีก่อนและลดลงจากไตรมาส 4 ปี 2555 ตามที่ตลาดคาด
กำไรที่เติบโตขึ้นมาจากการเติบโตของยอดขายรวมที่ 13% จากยอดขายสาขาใหม่ ทำให้มีร้านค้าทั้งหมด 58 แห่ง และการเติบโตของยอดขายสาขาเดิม และอัตรากำไรขั้นต้นที่ 10.3% เพิ่มขึ้น 0.56% มาจากการขายสินค้าที่ 8.5% เพิ่มขึ้น 0.6%
ผลจากการปรับขึ้นค่าจ้าง 2 ครั้ง เมื่อวันที่ 1 เม.ย. 2555 และวันที่ 1 ม.ค. 2556 ทำให้อัตราค่าใช้จ่ายการขายและการบริหารต่อยอดขายพุ่งขึ้นไป 6.6% จาก 6.1% ในไตรมาสแรกปี 2555 และ 6.4% ไตรมาส 4
กำไรไตรมาสแรกปีนี้คิดเป็น 23% ของประมาณการทั้งปีของนักวิเคราะห์บริษัทหลักทรัพย์ (บล.) ธนชาต ซึ่งยังคงเป้าหมายราคาพื้นฐาน MAKRO 550 บาท เพราะราคา 787 บาท ที่ CPALL ซื้อถือว่าสูงกว่าที่ให้ไว้
นักวิเคราะห์ บล.ทรีนีตี้ และ บล.กรุงศรี แนะนำถือเพื่อรอขายที่ราคา 787 บาท บล.ทรีนีตี้ คงประมาณการกำไรปีนี้ไว้ที่ 4,362 ล้านบาท เพราะคาดว่าจะทำสถิติสูงสุดเติบโต 23% จากปี 2555
นักวิเคราะห์ บล.กรุงศรี คาดว่ากำไรของ MAKRO จะโดดเด่นในครึ่งหลังปี 2556 หลังจากเปิดครบ 4 แห่งในครึ่งแรกปีนี้ และผลประกอบการปีนี้และปีหน้าจะเติบโตปีละ 0.3% จากการขยายสาขาและความสำเร็จในการเน้นจำหน่ายสินค้ากลุ่มโรงแรมและร้านอาหารที่มีอัตรากำไรสูง
ผลดีจากการผนึกกำลังเชิงกลยุทธ์ทั้งอำนาจการต่อรองและผู้จัดจำหน่ายที่เพิ่มขึ้นการประหยัดต้นทุนขนส่ง และโอกาสการเพิ่มช่องทางจำหน่ายอาหารสดในกลุ่มซีพีจะเป็นผลดีระยะยาวที่ยังไม่รวมในประมาณการ
ล่าสุด CPALL เปิดผลงานไตรมาสแรกปีนี้ มีกำไรสุทธิ 3,185 ล้านบาท เติบโตประมาณ 15% จากไตรมาสแรกปีที่ผ่านมา ที่มีกำไรสุทธิ 2,756 ล้านบาท และกำไรสุทธิ 2,762 ล้านบาท ในไตรมาส 4 ปีที่ผ่านมา 
ราคาหุ้น MAKRO วันที่ 9 พ.ค. 2556 ปิดที่ 750 บาท ลดลง 2 บาท สวนทางดัชนีหุ้นที่ปรับตัวขึ้น 6.97 จุด ปิดที่ระดับ 1,621.12 จุด